Národná rada Slovenskej republiky

## **VI. volebné obdobie**

 Číslo: CRD-1362/2012

**139a**

# **S p o l o č n á s p r á v a**

výborov Národnej rady Slovenskej republiky o výsledku prerokovania vládneho návrhuzákona o inteligentných dopravných systémoch v cestnej doprave a o zmene a doplnení niektorých zákonov (tlač **139**) v druhom čítaní

 Výbor Národnej rady Slovenskej republiky pre hospodárske záležitosti ako gestorský výbor k vládnemu návrhuzákona o inteligentných dopravných systémoch v cestnej doprave a o zmene a doplnení niektorých zákonov (tlač **139**) (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením z 26. júla 2012 č. 141 pridelila predmetný návrh zákona na prerokovanie týmto výborom:

 Ústavnoprávnemu výboru Národnej rady Slovenskej republiky

Výboru Národnej rady Slovenskej republiky pre financie a rozpočet

Výboru Národnej rady Slovenskej republiky pre hospodárske záležitosti

Výboru Národnej rady Slovenskej republiky pre verejnú správu a regionálny rozvoj a

Výboru Národnej rady Slovenskej republiky pre obranu a bezpečnosť.

Výbory prerokovali návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Návrh zákonaodporúčali Národnej rade Slovenskej republiky schváliť:

Ústavnoprávny výbor Národnej rady Slovenskej republiky uznesením zo 4. septembra 2012 č. 67.

Výbor Národnej rady Slovenskej republiky pre financie a rozpočet uznesením zo 6. septembra 2012 č. 66.

Výboru Národnej rady Slovenskej republiky pre hospodárske záležitosti uznesením zo 6. septembra 2012 č. 61.

Výbor Národnej rady Slovenskej republiky pre verejnú správu a regionálny rozvoj uznesením zo 6. septembra 2012 č. 28.

Výbor Národnej rady Slovenskej republiky pre obranu a bezpečnosť uznesením zo 4. septembra 2012 č. 24.

**IV.**

Z uznesení výborov Národnej rady Slovenskej republiky pod bodom III tejto správy vyplývajú nasledovné pozmeňujúce a doplňujúce návrhy:

K čl. I § 3 ods. 7

V navrhovanom § 3 ods. 7 sa slová „môže ustanoviť“ nahrádzajú slovom „ustanoví“.

Ide o spresnenie splnomocňovacieho ustanovenia s prihliadnutím na navrhované ustanovenie § 3 ods. 1, ktoré predpokladá úpravu špecifikácie pre poskytovanie služieb inteligentných dopravných systémov.

**Výbor NR SR pre verejnú správu a regionálny rozvoj**

***Gestorský výbor odporúča neschváliť***

K čl. I § 8 ods. 2

V navrhovanom § 8 ods. 2 sa na konci pripájajú slová „upravujúcom kontrolu v štátnej správe7)“ a odkaz 7) nad slovom „predpisu“ sa vypúšťa.

Nakoľko poznámka pod čiarou má len informatívny charakter, už priamo z normatívneho textu musí byť zrejmé, podľa ktorého osobitného predpisu sa postupuje pri výkone štátneho odborného dozoru.

**Ústavnoprávny výbor NR SR**

**Výbor NR SR pre financie a rozpočet**

**Výbor NR SR pre hospodárske záležitosti**

**Výbor NR SR pre verejnú správu a regionálny rozvoj**

**Výbor NR SR pre obranu a bezpečnosť**

***Gestorský výbor odporúča schváliť***

K čl. IV 1. bod

V čl. IV 1. bode v navrhovanej poznámke pod čiarou k odkazu 33b sa slová „§ 6“ nahrádza slovami „§ 5“.

Ide o odstránenie nesprávneho odkazu na príslušné ustanovenie zákona.

**Ústavnoprávny výbor NR SR**

**Výbor NR SR pre financie a rozpočet**

**Výbor NR SR pre hospodárske záležitosti**

**Výbor NR SR pre verejnú správu a regionálny rozvoj**

**Výbor NR SR pre obranu a bezpečnosť**

***Gestorský výbor odporúča schváliť***

Za čl. IV sa vkladajú nové čl. V a VI, ktoré znejú:

„Čl. V

Zákon č. 93/2005 Z. z. o autoškolách a o zmene a doplnení niektorých zákonov v znení zákona č. 653/2007 Z. z., nálezu Ústavného súdu Slovenskej republiky č. 81/2008 Z. z., zákona č. 188/2009 Z. z., zákona č. 192/2009 Z. z. a zákona č. 144/2010 Z. z. sa mení a dopĺňa takto:

V § 2 ods. 1 písmeno b) znie:

„b) doškoľovacích kurzov držiteľov vodičských oprávnení (ďalej len „doškoľovací kurz vodičov“) a osobitných výcvikov podľa osobitného predpisu,1aa)“.

Čl. VI

Zákon č. 56/2012 Z. z. o cestnej doprave sa mení a dopĺňa takto:

1. V § 6 ods. 5 poslednej vete sa za slová „možno aj“ vkladajú slová „zmluvou o poistení zodpovednosti za škodu spôsobenú z prevádzky organizácie vrátane poistenia zodpovednosti za výkon povolania alebo“.

2. V § 6 ods. 7 písmeno a) znie:

 „a) je držiteľom osvedčenia o odbornej spôsobilosti na medzinárodnú dopravu vydaného v Slovenskej republike od 1. septembra 2002, alebo“.

3. V § 7 písmene d) sa na konci pripájajú tieto slová: „alebo koncesia podľa § 27,“.

4. V § 49 ods. 1 písm. c) sa vypúšťajú slová „od odosielateľa nebezpečných vecí“.

5. V § 49 ods. 5 sa za slovo „priestupky“ vkladajú slová „aj colné orgány a“.“.

Článok V**:** Zákonom č. 144/2010 Z. z., ktorým sa mení a dopĺňa zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov bola s účinnosťou od 19. januára 2013 zrušená možnosť pre autoškoly vykonávať doškoľovacie kurzy vodičov. Následne zákonom č. 313/2011 Z. z., ktorým sa mení a dopĺňa zákon č. 8/2009 Z. z., bola Policajnému zboru daná kompetencia rozhodnúť, aby držiteľ vodičského oprávnenia, ktorý v posledných dvanástich mesiacoch ako vodič motorového vozidla trikrát závažným spôsobom porušil pravidlá cestnej premávky, za ktoré mu bola uložená pokuta vo výške 60 eur a viac, sa podrobil doškoľovaciemu kurzu. Vzhľadom na vykonateľnosť tohto ustanovenia je potrebné určiť, že tento doškoľovací kurz držiteľov vodičských oprávnení sa aj po 19. januári 2013 naďalej vykonáva v autoškole, ktorá je registrovaná podľa zákona č. 93/2005 Z. z.

Článok VI 1. bod: Zjednodušuje sa preukazovanie finančnej spoľahlivosti v taxislužbe, na ktorú sa nevzťahuje nariadenie (ES) č. 1071/2009.

Článok VI 2. bod: Ide o úpravu podmienok vykonania skúšky na odbornú spôsobilosť vedúceho dopravy a prevádzkovateľa cestnej dopravy. Pri vstupe Slovenskej republiky do Európskej únie boli v súlade s právom Európskej únie uznané osvedčenia o odbornej spôsobilosti, ktoré boli vydané v Slovenskej republike od 1. septembra 2002. Na základe navrhovaných podmienok bude oslobodený od skúšky ten držiteľ osvedčenia o odbornej spôsobilosti, ktorý je držiteľom vyššie uvedeného osvedčenia, alebo ak je splnená podmienka, že pred 4. decembrom 2009 v niektorom členskom štáte sústavne počas najmenej desiatich rokov riadil podnik cestnej dopravy.

Článok VI 3. bod: Povinnosť mať v každom vozidle doklad o oprávnení podnikať sa musí vzťahovať aj na podnikanie v taxislužbe.

Článok VI 4. bod: Ide o úpravu ustanovenia v súlade s medzinárodnou dohodou ADR o preprave nebezpečných vecí. Písomné pokyny v minulosti vydávali odosielatelia, avšak v súčasnom znení dohody ADR takúto povinnosť už odosielatelia nemajú.

Článok VI 5. bod: Zjednodušuje sa ukladanie pokút za priestupky zistené pri kontrole colnými orgánmi.

Doterajší čl. V sa označuje ako čl. VII.

**Výbor NR SR pre hospodárske záležitosti**

***Gestorský výbor odporúča schváliť***

K čl. V

 V čl. V sa slová „1. októbra 2012“ nahrádzajú slovami „15. októbra 2012“.

Nový deň účinnosti sa navrhuje ustanoviť v nadväznosti na predpokladaný termín schválenia zákona a jeho vyhlásenie v zbierke zákonov.

**Výbor NR SR pre hospodárske záležitosti**

***Gestorský výbor odporúča schváliť***

K čl. V

V čl. V sa za slová „okrem čl. IV bodov 2 až 4“ vkladajú slová „a čl. V“.

Účinnosť zákona, ktorým sa novelizuje zákon č. 93/2005 Z. z. o autoškolách a o zmene a doplnení niektorých zákonov v znení neskorších predpisov sa navrhuje 19. januára 2013.

**Výbor NR SR pre hospodárske záležitosti**

***Gestorský výbor odporúča schváliť***

K čl. V

V čl. V sa slová „1. októbra 2012“ nahrádzajú slovami „1. novembra 2012“.

Nový deň účinnosti sa navrhuje ustanoviť v nadväznosti na predpokladaný termín schválenia zákona a jeho vyhlásenie v zbierke zákonov.

**Výbor NR SR pre verejnú správu a regionálny rozvoj**

***Gestorský výbor odporúča neschváliť***

Gestorský výbor odporúča hlasovať o pozmeňujúcich a doplňujúcich návrhoch nasledovne:

**o bodoch 2, 3 , 4, 5 a 6** spoločne s odporúčaním **s c h v á l i ť**

**o bode 1** s odporúčaním **n e s c h v á l i ť**

**o bode 7** s odporúčaním **n e s c h v á l i ť.**

**V.**

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona

**odporúča Národnej rade Slovenskej republiky**

vládny návrhzákona o inteligentných dopravných systémoch v cestnej doprave a o zmene a doplnení niektorých zákonov

**s c h v á l i ť v** znení schválených pozmeňujúcich a doplňujúcich návrhov uvedených v tejto správe**.**

 Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením z 11. septembra 2012 č. 68.

Týmto uznesením výbor zároveň poveril spravodajcu predložiť návrhy podľa §  81 ods. 2, § 83 ods. 4, § 84 ods. 2 a § 86 rokovacieho poriadku Národnej rady Slovenskej republiky.

Bratislava 11. septembra 2012

Ján **H u d a c k ý**, v.r.

predseda Výboru NR SR pre

hospodárske záležitosti